ಸತ್ಯನಾಪುರದ ಅಜ್ಜೆರ್ ಬಿರ್ಮು ಆಳ್ವರೆಗ್ ಪಿಂಗಾರೊದ ಪುರ್ಪೊಡು ದೇಬೆರೆನ ಪ್ರಸಾದೊದ ರೂಪೊಡು ತಿಕಿನ ಪೊಣ್ಣು ಬಾಲೆ ಸಿರಿ. ಸತ್ಯನಾಪುರದ ಅಜ್ಜೆರ್ ಬಿರ್ಮುಆಳ್ವರ್ ಒಂಜಿ ದಿನೊ ತನ್ನ ಅರಮನೆಡ್ ಬಾರಿ ದುಖೊ ಮಂತೊನುಬೆರ್. ತನ್ಕ್ ಬೋಡಾಯಿನ ಸಿರಿ ಸಂಪೊತ್ತು ಉಂಡು. ಬೋಡಾಯಿನ ದಾನಧರ್ಮೊ ಮಂತೆ. ಆಂಡ ಈ ಅರಮನೆದ ರಕ್ಕೋಲೆನ್ ತನಡ್ದ್ ಬುಕ್ಕ ತೂವೊಣಿಯೆರೆ ಒಂಜಿ ಸಂತಾನೊದ ಕೊಡಿ ದಾಂತೆ ಪೋಡೆಂದ್ ಬಾರಿ ದುಖಿಬೆರ್. ಅಂಚ ಧರ್ಮೊದ್ ಬಾಕಿಲ್ ಪಾಡ್ದ್ ಕರ್ಮೊದ ಬಾಕಿಲ್ ದೆತ್ತ್ದ್ ಅಜ್ಜೆರ್ ಪೋದು ಏಲದೆ ಎಮಗುಂಡೊಡು ಪೋದು ಕಂಕಣೆ ಕಬಿಯಪ್ಪ ಜೆಪ್ಪುವೆರ್. ಉಂದು ಮೇಲ್ ಲೋಕೊಡಿಪ್ಪುನ ಬೆರ್ಮೆರೆಗ್ ಗೊಂತಾದ್ ಆರ್ ಬಡಬೆರಮಣ ಮಾನಿನ ರೂಪೊ ತಾಳ್ದ್ ಸತ್ಯನಾಪುರದ ಅರಮನೆಗ್ ಬೇಡೊಂದು ಬರ್ಪೆರ್. ಅಪಗ ಕೆಲಸೊದ ಪೊಣ್ಣು ದಾರು ಪೋದು ಬೆರಮಣಗ್ ಪಡಿ ಕೊರ್ಪಳ್. ಬೆರಮಣೆ ಪನ್ಪುಂಡು ಈ ಕೊರಿ ಪಡಿನ್ ಯಾನ್ ಮುಟ್ಟಯೆ. ಈ ಇಲ್ಲದ ಯಜಮಾನಿ ಬರೊಡು ಆರೆ ಸುಕೊಕಷ್ಟೊ ಎನಡ ಪನೊಡು, ಎಂಕ್ ಆರ್ ಪಡಿಕೊರೊಡು, ಎನ್ನ ಜೋಳಿಗೆ ದಿಂಜೊಡುಂದು. ಅಂಚ ಅಜ್ಜೆರ್ ಕತ್ತಲೆದ ಕೋಣೆಡ್ದ್ ಬತ್ತ್ದ್ ಬೆರಮಣ ಮಾನಿಗ್ ಪಡಿ ಕೊರ್ಪೆರ್. ಅಪಗ ಮಾಣಿ ಕೇನುಂಡು ದಾನೆ ಅಜ್ಜೆರೆ ಈರೆಗ್ ದಾನೆ ಕಷ್ಟೊ ಬತ್ತ್ಂಡ್ಂದ್. ಅಜ್ಜೆರ್ ತನ್ಕ್ ಸಂತಾನೊದ ಪಲಬಕರ ದಾಂತಿನ ವಿಚಾರೊ ಪನ್ಪೆರ್. ಅಪಗ ಬೆರಮಣ ಮಾನಿ ಈರೆ ಮೂಲೊ ಆಲಡೆ ಓಲುಂದು ಕೇನುಂಡು. ಅಜ್ಜೆರ್ ತೆರಿಯಂದ್ ಪನ್ಪೆರ್. ಅಪಗ ನಿನ್ನ ಮೂಲೊ ಆಲಡೆ ಲಂಕೆ ಲೋಕ ನಾಡ್ಂದ್ ತೆರಿದೆ. ಅವು ಇತ್ತೆ ಪಾರ್ ಪಡಿಲ್ ಬೂರ್ದ್ ಪೋತ್ಂಡ್. ಈ ಅವೆನ್ ಸರಿ ಮಲ್ಪಾವೊಡು ಪನ್ಪೆರ್. ಅಂಚ ಅಜ್ಜೆರ್ ಜನೊಮಾನಿ ಕೂಟೊಂದು ಪೋದು ಲಂಕೆಲೋಕ ನಾಡ್ದ ದೇವಸ್ಥಾನೊ, ಭೂತೊಲೆನ ಬದಿಮಾಡೊ ಮಾತ ಸರಿ ಮಲ್ಪಾವೆರ್. ಅಕೇರಿಗ್ ಪ್ರಸಾದ ರೂಪೊಡು ಪಿಂಗಾರೊದ ಪುರ್ಪೊನು ಪತ್ತ್ನಗ ಅವೆಟ್ಟ್ ಪೊಣ್ಣು ಬಾಲೆದ ಜನನೊ ಆಪುಂಡು. ಅವ್ವೇ ಸತ್ಯೊದ ಮಗಲ್ ಬಾಲಕ್ಕೆ ಸಿರಿ